CELEX: 32013R1076
Language: lt
Date: 2013-10-31 00:00:00
Title: 2013 m. spalio 31 d. Komisijos įgyvendinimo reglamentas (ES) Nr. 1076/2013, kuriuo iš dalies keičiamas Reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas, dėl nešiojamųjų muzikos instrumentų laikinojo įvežimo, eksporto ir reimporto

1.11.2013   
            
            
               LT
            
            
               Europos Sąjungos oficialusis leidinys
            
            
               L 292/1
            
         KOMISIJOS ĮGYVENDINIMO REGLAMENTAS (ES) Nr. 1076/2013
   2013 m. spalio 31 d.
   kuriuo iš dalies keičiamas Reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas, dėl nešiojamųjų muzikos instrumentų laikinojo įvežimo, eksporto ir reimporto
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą (1), ypač į jo 247 straipsnį,
   kadangi:
   
               (1)
            
            
               Komisijos reglamento (EEB) Nr. 2454/93 (2) I dalies VII antraštinės dalies 3 skyriaus 2 skirsnyje nustatytos taisyklės dėl muitinės deklaracijų, pateikiamų bet kuriuo kitu veiksmu. Pagal to reglamento 230, 231 ir 232 straipsnius tam tikrų kategorijų prekės laikomos deklaruotomis išleidimui į laisvą apyvartą, eksportui arba laikinajam įvežimui 233 straipsnyje išvardytais veiksmais, kurie laikomi muitinės deklaracija;
            
         
               (2)
            
            
               tačiau nešiojamieji muzikos instrumentai, kuriuos keleiviai laikinai įveža ketindami juos naudoti kaip profesinę įrangą, turi būti pateikiami muitinei ir atskirai deklaruojami laikinojo įvežimo procedūrai;
            
         
               (3)
            
            
               per neseniai įvykusius incidentus, kai muzikantai patyrė nemalonumų dėl muitinės importo taisyklių taikymo, paaiškėjo, kad reikėtų supaprastinti laikinojo įvežimo procedūros įforminimą leidžiant tokius nešiojamuosius muzikos instrumentus deklaruoti bet kuriuo kitu veiksmu. Siekiant išvengti panašių problemų dėl tokių instrumentų eksporto ir reimporto, supaprastinimas taip pat taikytinas nešiojamiesiems muzikos instrumentams, kuriuos keleiviai deklaruoja eksportui arba kuriuos jie reimportuoja ir deklaruoja išleidimui į laisvą apyvartą kaip grąžintas prekes;
            
         
               (4)
            
            
               todėl Reglamentas (EEB) Nr. 2454/93 turėtų būti atitinkamai iš dalies pakeistas;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EEB) Nr. 2454/93 iš dalies keičiamas taip:
   
               1)
            
            
               230 straipsnis papildomas šiuo e punktu:
               
                           „e)
                        
                        
                           keleivių įvežami nešiojamieji muzikos instrumentai, atleidžiami nuo importo muito kaip grąžintos prekės.“
                        
                     
         
               2)
            
            
               231 straipsnis papildomas šiuo e punktu:
               
                           „e)
                        
                        
                           keleivių nešiojamieji muzikos instrumentai.“
                        
                     
         
               3)
            
            
               232 straipsnio 1 dalis papildoma šiuo d punktu:
               
                           „d)
                        
                        
                           nešiojamieji muzikos instrumentai, nurodyti 569 straipsnio 1a dalyje.“
                        
                     
         
               4)
            
            
               Į 569 straipsnį įterpiama ši 1a dalis:
               „1a.   Nuo importo muitų visiškai atleidžiami nešiojamieji muzikos instrumentai, laikinai įvežami keleivių, kaip apibrėžta 236 straipsnio A dalyje, ketinančių juos naudoti kaip profesinę įrangą.“
            
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2013 m. spalio 31 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 1992 10 19, p. 1.
   
      (2)  1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (OL L 253, 1993 10 11, p. 1).